Euroopan parlamentin päätöslauselma komission lainsäädäntö- ja työohjelmasta vuodeksi 2007



Virallinen lehti nro 317 E , 23/12/2006 s. 0467 - 0474



20061223 P6_TA(2006)0565 Komission lainsäädäntö- ja työohjelma vuodeksi 2007 Euroopan parlamentin päätöslauselma komission lainsäädäntö- ja työohjelmasta vuodeksi 2007 Euroopan parlamentti, joka - ottaa huomioon 24. lokakuuta 2006 hyväksytyn komission tiedonannon sen lainsäädäntö- ja työohjelmasta vuodeksi 2007 (KOM(2006)0629), jonka komissio esitteli ja josta keskusteltiin parlamentin täysistunnossa 14. marraskuuta 2006, - ottaa huomioon komission strategiset poliittiset suuntaviivat vuosiksi 2004–2009, komission vuotuisen toimintastrategian vuodeksi 2007 ja parlamentin valiokuntien kannanotot, jotka puheenjohtajakokous on välittänyt komissiolle parlamentin ja komission välisen puitesopimuksen mukaisesti, - ottaa huomioon työjärjestyksen 33 artiklan ja 103 artiklan 4 kohdan, A. ottaa huomioon, että vuosi 2007 on ratkaisevan tärkeä Euroopan yhdentymisprosessin kannalta, sillä Euroopan unioni toivottaa tervetulleiksi kaksi uutta jäsenvaltiota, Romanian ja Bulgarian, juhlii Rooman sopimusten 50-vuotispäivää, pyrkii saamaan aikaan institutionaalisen ratkaisun sekä käynnistää suuren joukon uusia rahoitusohjelmia, B. pitää olennaisen tärkeänä, että unioni pystyy saavuttamaan kansalaistensa hyväksi kunnianhimoisia poliittisia, taloudellisia ja sosiaalisia tavoitteita ja palvelemaan Euroopan yleistä etua tekemällä unionista johtavan kansainvälisen toimijan, joka tukee yhteisiä ratkaisuja rauhan, turvallisuuden, maailmanlaajuisen vaurauden sekä kestävän taloudellisen ja sosiaalisen kehityksen aikaansaamiseksi, C. ottaa huomioon tarpeen sovittaa menot ja poliittiset painopistealueet tarkasti yhteen, koska uudessa rahoituskehyksessä käytettävissä olevat määrärahat eivät riitä kaikkien edessä olevien haasteiden kohtaamiseen, D. toistaa, että unionin täytyy ryhtyä toimiin vastatakseen kansalaisten kasvaviin odotuksiin ja kehittääkseen rooliaan johtavana kansainvälisenä toimijana, 1. pitää myönteisenä, että komission vuoden 2007 lainsäädäntö- ja työohjelmassa painotetaan Euroopan talouden modernisointia ja kansalaisten hyvinvoinnin lisäämistä; kannattaa tässä yhteydessä sitä, että tärkeänä pidetään turvallisuutta, terveyttä, innovointia, puhtaampaa ympäristöä, energiaa ja ilmastonmuutosta, sisämarkkinoita, muuttoliikkeitä ja integroitumista, unionin maailmanlaajuista näkyvyyttä ja tehokkuutta sekä parempaa yhteydenpitoa unionin kansalaisten kanssa; pitää kuitenkin kunnianhimon puutetta useilla aloilla valitettavana; katsoo, että komission olisi hoidettava oma osuutensa kestävään kehitykseen perustuvan eurooppalaisen sosiaalisen markkinatalouden vahvistamisessa ja nykyaikaistamisessa, jotta Eurooppa-hankkeeseen saataisiin taas vauhtia; 2. katsoo, että eron tekeminen "strategisten aloitteiden" ja "ensisijaisten aloitteiden" välillä tekee lainsäädäntö- ja työohjelmasta selkeämmän ja uskottavamman; pyytää komissiota kuitenkin selittämään johdonmukaisemmin ja täsmällisemmin näiden kahden ryhmän eroa ja etenkin selventämään "ensisijaisten aloitteiden" esittämisen aikataulua; kehottaa komissiota antamaan kuuden kuukauden kuluttua selvityksen lainsäädäntö- ja työohjelman toteuttamisessa saavutetusta edistyksestä; 3. pitää myönteisenä, että komissio on hyväksynyt useita parlamentin valiokuntien uuden rakenteellisen vuoropuhelun yhteydessä tekemiä ehdotuksia, jotka on lueteltu valiokuntien puheenjohtajakokouksen yhteenvedossa; 4. pyytää komissiota kuitenkin ilmoittamaan parlamentille, miksi se ei halunnut sisällyttää seuraavia valiokuntien toivomia lainsäädäntöaloitteita vuoden 2007 työohjelmaansa: vastavuoroinen tunnustaminen tavaroiden kaupan alalla, EY-merkinnän parannusehdotukset, eurooppayhtiön peruskirjan tarkistaminen, mikroluottojen kehittäminen, työ- ja perhe-elämän yhteensovittaminen, epätyypillisissä työsuhteissa olevien työntekijöiden suojelu, uusi ehdotus keskinäiseksi eurooppayhtiöksi, muuntogeenisiä organismeja sisältäviä siemeniä koskevat kynnysarvot sekä avoimuusaloitetta koskeva ehdotus; 5. katsoo, että parlamentin ja komission suhteista tehdyn puitesopimuksen toimivuutta voisi ja pitäisi parantaa ottamalla poliittiset ryhmät mukaan johdonmukaisemmin ja jo menettelyn alkuvaiheessa; 6. pahoittelee, että lainsäädäntö- ja työohjelman ja talousarviomenettelyn välillä ei ole vuorovaikutusta; toivoo parlamentin ja komission välisen puitesopimuksen mukaisesti, että näiden kahden menettelyn välistä yhteyttä parannettaisiin, ja odottaa keskustelua siitä, miten tämä käytännössä toteutetaan; 7. kehottaa komissiota ryhtymään varhaisessa vaiheessa vuoropuheluun parlamentin kanssa EU:n talousarviokehyksen ja rahoituskehyksen ratkaisevan tärkeästä tarkistamisesta ja yhteisen maatalouspolitiikan väliarvioinnista sekä keskusteluun omia varoja koskevista uusista mekanismeista; 8. pitää myönteisenä komission aikomusta luoda paremmat yhteydet Euroopan ja sen kansalaisten välille parannetun tiedotusstrategian avulla, jonka tarkoituksena on lisätä tietoisuutta Euroopan unionista kansallisella, alueellisella ja paikallisella tasolla ja auttaa ymmärtämään sitä; tukee kaikkia aloitteita kehittää kumppanuuksia sekä kuunnella ihmisten huolia ja vastata niihin järjestelmällisemmin; 9. korostaa tätä varten etenkin tarvetta koordinoida tiedotuspolitiikkaa tiiviimmin kansallisten hallitusten ja poliittisten puolueiden kanssa, jotta voidaan aloittaa kansalaisten kanssa toimiva ja avoin vuoropuhelu Eurooppa-asioista; katsoo, että parlamentin jäsenet voivat myötävaikuttaa tähän prosessiin, ja edellyttää komission tekevän tiivistä yhteistyötä parlamentin kanssa kehittäessään ja toteuttaessaan tiedotuspolitiikkaansa; 10. panee merkille komission vakaan aikomuksen osallistua Rooman sopimuksen 50-vuotispäivän kunniaksi annettavan Berliinin julistuksen laadintaan; pitää tärkeänä, että julistus on aidosti toimielinten yhteinen ja että parlamentti, neuvosto ja komissio osallistuvat siihen yhdessä; katsoo, että julistuksen olisi edistettävä muun muassa unionin arvojen ja identiteetin vahvistamista sekä institutionaalista uudistusta Euroopassa; 11. pitää myönteisenä komission halua osallistua aktiivisesti Euroopan perustuslakia koskevan sopimuksen hyväksymiseen tähtäävään prosessiin; katsoo, että kyseisessä sopimuksessa vahvistetut tavoitteet ja uudistukset ovat välttämätön edellytys unionin moitteettomalle toiminnalle ja tulevalle kehitykselle; kehottaa komissiota ottamaan yhteistyössä parlamentin kanssa johtoaseman toimivan ratkaisun löytämiseksi nykyiseen institutionaaliseen umpikujaan; Vuoden 2007 painopisteet Euroopan talouden modernisointi 12. pitää myönteisenä, että komission ohjelmassa korostetaan voimakkaasti yhä vallitsevaa tarvetta modernisoida Euroopan taloutta, jotta siitä tulisi dynaamisempi ja kilpailukykyisempi globaalien haasteiden edessä; korostaa Lissabonin strategian määrätietoisen täytäntöönpanon merkitystä sekä painottaa taloudellisen, yhteiskunnallisen ja ympäristöön liittyvän edistyksen keskinäistä riippuvuutta kehitettäessä dynaamista ja innovatiivista Euroopan taloutta; vahvistaa tukensa sellaiselle eurooppalaiselle ohjelmalle, jossa vauraus ja solidaarisuus ovat toisiaan tukevia tavoitteita, ja kehottaa komissiota ryhtymään asian vaatimiin toimiin; 13. kehottaa komissiota parantamaan talouspolitiikan koordinointia etenkin sellaisten kansallisten ja unionin aloitteiden edistämiseksi, joilla pyritään edistämään tutkimusta, taitoja ja uusia teknologioita, jakamaan parhaita käytäntöjä siitä, miten voidaan parantaa julkisten menojen vaikuttavuutta ja laatua, sekä parantamaan tilastotietojen laatua; Tutkimus ja kehittäminen 14. toistaa, että yhteistyöhön perustuvaa tutkimusta on kiireesti edistettävä, jotta voidaan parantaa Euroopan talouden kilpailukykyä erityisesti pitkälle kehittyneen teknologian aloilla; kehottaa ryhtymään tehokkaampiin koordinoituihin toimiin telealan ja tietoyhteiskunnan teknologioiden tukemiseksi; 15. katsoo, että ehdotetun Euroopan teknologiainstituutin (EIT) perustaminen, jos sen perustana ovat oikeat periaatteet, voisi parantaa Euroopan talouden kilpailukykyä auttamalla vähentämään tutkimus-, koulutus- ja innovointitoimien hajanaisuutta, joka on tähän asti hidastanut kehitystä; on ehdottomasti sitä mieltä, että aikaisemmin seitsemännelle tutkimuksen puiteohjelmalle kohdennettuja varoja ei pitäisi käyttää EIT:n toiminnan rahoittamiseen; 16. pitää myönteisinä Erasmus Mundus II -ohjelmaa koskevia komission ehdotuksia, joiden tavoitteena on edistää korkea-asteen koulutukseen liittyvää yhteistyötä kolmansien maiden kanssa; tähdentää kuitenkin, että on tehtävä uusia aloitteita eurooppalaisten yliopistojen huippuosaamisen, korkea-asteen koulutuksen ja elinikäisen oppimisen edistämiseksi sekä kielitaidon parantamiseksi; 17. korostaa nopeasti kehittyvän avaruusalan strategista merkitystä ja kannattaa siksi täysin komission aloitetta laatia johdonmukainen ja kattava Euroopan avaruuspolitiikka; Sisämarkkinat 18. kehottaa komissiota tehostamaan toimiaan sisämarkkinoiden toteuttamiseksi, jotta kansalaiset saisivat niistä täyden hyödyn; katsoo kuitenkin, että yhtenäismarkkinastrategiaa koskevaa katsausta ei pitäisi käyttää verukkeena sille, ettei esitetä tarvittavia sisämarkkina-aloitteita; korostaa, että yhtenäismarkkinoita voidaan kehittää menestyksekkäästi vain, jos samalla edistetään reilua kilpailua, koheesiota ja kuluttajansuojan korkeaa tasoa sekä noudatetaan Göteborgin periaatteita; 19. toistaa komissiolle esittämänsä kehotuksen tutkia kaikki mahdolliset keinot patenttijärjestelmän ja patenttiriitoja koskevan järjestelmän parantamiseksi; 20. korostaa sisämarkkinoiden toteuttamisen merkitystä rahoituspalvelu- ja vakuutusalalla ja pitää erityisen tärkeänä komission lupausta ehdottaa vakavaraisuutta, sijoitusrahastoja (yhteissijoitusyritykset) ja rahoituspalveluihin sovellettavia arvonlisäverojärjestelyjä koskevan lainsäädännön nykyaikaistamista; katsoo kuitenkin, että rahoituspalveluja koskevassa lainsäädännössä keskeisenä painopisteenä olisi vuonna 2007 oltava viime vuosina jo hyväksytyn lainsäädännön asianmukainen täytäntöönpano ja soveltaminen hyvissä ajoin; kehottaa tässä yhteydessä komissiota antamaan selvityksen pääomarahastojen ja vipurahastojen mahdollisesta vaikutuksesta rahoitusjärjestelmän vakauteen, taloudelliseen suorituskykyyn ja työllisyyteen; Eurooppalaisen yhteiskunnan haasteiden ratkaiseminen 21. panee merkille, että komissio suunnittelee "eurooppalaista yhteiskuntaa koskevaa perusteellista katsausta", mutta kehottaa sitä tähtäämään pidemmälle ja esittämään vuonna 2007, joka on Euroopan yhdenvertaisten mahdollisuuksien teemavuosi, useita sosiaalista syrjäytymistä, köyhyyttä, epätyypillisissä työsuhteissa olevien työntekijöiden suojelua sekä uusien työn muotojen sosiaaliturvan parantamista koskevia aloitteita sekä antamaan arvion kaikkien syrjinnän muotojen vastaisen EU:n lainsäädännön täytäntöönpanosta ja tekemään asiassa mahdollisesti tarvittavia aloitteita; 22. kehottaa toteuttamaan asianmukaisia jatkotoimia kuulemisesta, joka koskee EU:n tason toimia työmarkkinoilta pahiten syrjäytyneiden aktiivisen yhteiskuntaan sijoittumisen edistämiseksi, annetun komission tiedonannon (KOM(2006)0044) johdosta; 23. kehottaa komissiota yksilöimään selkeän oikeusperustan väkivallan kaikkien muotojen ja etenkin naisiin ja lapsiin kohdistuvan väkivallan torjumiselle; 24. pitää tässä yhteydessä myönteisenä komission tavoitetta tutkia mahdollisia tapoja parantaa joustoturvaa ja auttaa jäsenvaltioita saavuttamaan sekä korkean tuottavuuden että korkean sosiaalisen suojelun taso; Kuluttajansuoja 25. pyytää komissiota antamaan uutta pontta kuluttajansuojaan erityisesti pyrkimällä konsolidoimaan ja tarkistamaan kuluttajia koskevaa säännöstöä, jotta voidaan lisätä kuluttajansuojapolitiikan ja kuluttajien oikeuksien tehoa, pyrkimällä varmistamaan muita heikommassa asemassa olevien kuluttajien suojaamisen ja lisäämään kuluttajiin kohdistettavaa tiedotusta ja valistusta heidän oikeuksistaan ja muutoksenhakukeinoistaan esimerkiksi EU:n laajuisen tiedotuskampanjan avulla sekä suojaamalla kuluttajien etuja kaikilla tähän liittyvillä politiikan aloilla; huomauttaa, että kuluttajansuojaa koskevan lainsäädännön ei pitäisi missään tapauksessa merkitä uusien esteiden luomista sisämarkkinoille vaan sillä pitäisi varmistaa, että kuluttajat kaikissa jäsenvaltioissa hyötyvät jo saavutetusta korkeatasoisesta kuluttajansuojasta; 26. pitää siksi kestävää tuotantoa ja kulutusta koskevaa toimintasuunnitelmaa tervetulleena, koska siinä yhdistyvät sekä sosiaalinen että taloudellinen ulottuvuus; Kansalaisten turvallisuus, oikeus ja muuttoliikkeet 27. kehottaa jäsenvaltioita ja komissiota sitoutumaan laajamittaisten muuttoliikkeiden rakenteellisten syiden poistamiseen mukauttamalla ja ajantasaistamalla nykyisiä politiikkojaan, jotta kehitysmaat voivat suojella ja rakentaa omia kansantalouksiaan ja turvata väestölle kohtuullisen toimeentulon, joka on ainoa pitkän aikavälin vaihtoehto laittoman maahanmuuton vähentämiseksi; 28. kehottaa jäsenvaltioita tiivistämään jäsenvaltioiden rajavalvontaviranomaisten yhteistyötä ja keskinäistä teknistä apua sekä lisäämään Frontexin rahoitusta, jotta voidaan torjua ihmiskauppaa; edellyttää, että tehtävät takaisinottosopimukset ovat oikeudenmukaisia ja että niissä kunnioitetaan maahanmuuttajien perusoikeuksia ja otetaan huomioon jäsenvaltioiden sekä alkuperä- ja kauttakulkumaiden yhteiset tarpeet; 29. katsoo, että unionin toimien ytimessä on vuonna 2007 oltava yhteinen maahanmuutto-, viisumi- ja turvapaikkapolitiikka sekä maahanmuuttajien tehokas taloudellinen ja sosiaalinen kotouttaminen yhteisten periaatteiden mukaisesti; pitää myönteisinä komission ehdottamia aloitteita työvoimaperusteisesta maahanmuutosta sekä EU:n alueella laittomasti oleskelevien kolmansien maiden kansalaisten työnantajien rangaistuksista; kehottaa jälleen siirtymään yhteispäätösmenettely- ja määräenemmistöpäätöksiin kaikilla maahanmuuttoon liittyvillä aloilla; 30. korostaa, että Euroopan unioni tarvitsee yhteisen viisumipolitiikan ja että viisumitietojärjestelmän (VIS) loppuunsaattaminen on olennainen osa tätä tavoitetta; korostaa kuitenkin kantavansa huolta tietosuojasta, tietojen saannista ja tietokantojen yhteentoimivuudesta ja pahoittelee, että tietosuojaa kolmannen pilarin puitteissa koskevan puitepäätöksen käsittely ei vieläkään etene neuvostossa; 31. kannattaa voimakkaasti komission aikomusta saattaa terrorismin torjunnasta tehty puitepäätös ajan tasalle erityisesti puuttumalla räjähteiden leviämisen ja asiantuntemuksen välittämisen ongelmiin sekä torjumalla terroristista propagandaa, mutta korostaa, että kansalaisten turvallisuutta lisättäessä ei saa heikentää heidän perusoikeuksiaan; 32. korostaa tarvetta torjua tietoverkkorikollisuutta sekä parantaa rajatarkastuksia ja viisumihakemusten hallinnointia mutta tähdentää samalla SIS II ja VIS -järjestelmien nopean voimaantulon tärkeyttä; 33. kehottaa komissiota esittämään vuonna 2007 kertomuksen siitä, kuinka kausityöntekijöiden oikeudet voidaan turvata EU:ssa, jotta vältetään väärinkäytökset ja perustyönormien rikkominen, joita nykyään esiintyy; 34. muistuttaa, että paljon on vielä tehtävä oikeudenmukaisen ja tehokkaan oikeussuojan takaamiseksi kaikille; kehottaa laatimaan enemmän siviilioikeuden alaa koskevia aloitteita, jotta voidaan saada aikaan tasapainoinen oikeudellinen kehys, joka soisi turvaa ja mahdollistaisi oikeussuojan saannin; Turvallinen, kilpailukykyinen ja kestävä energiansaanti 35. pitää myönteisenä komission ehdotusta, että vuonna 2007 otetaan yhdeksi strategiseksi tavoitteeksi Euroopan energiapolitiikka, joka perustuu toimitusvarmuuteen, monipuoliseen tarjontaan, kestävyyteen ja suurempaan energiaomavaraisuuteen; 36. tähdentää, että jäsenvaltioiden välisen solidaarisuuden lujittamista infrastruktuurien fyysiseen turvaamiseen ja toimitusvarmuuteen liittyvien ongelmien hoitamiseksi olisi pidettävä olennaisena osana yhteistä energiapolitiikkaa; katsoo myös, että solidaarisuuden lujittaminen parantaisi merkittävästi EU:n valmiuksia puolustaa energia-alan yhteisiä etujaan kansainvälisellä tasolla; 37. on vahvasti sitä mieltä, että toimitusvarmuuden ylläpidon kannalta olennaista on, että kaikki jäsenvaltiot saattavat voimassaolevan EU:n lainsäädännön pikaisesti osaksi kansallista lainsäädäntöään, jotta saavutetaan täysin toimivat sähkön ja kaasun sisämarkkinat ja parannetaan näin kilpailukykyä, avoimuutta ja energiatehokkuutta; 38. kehottaa jäsenvaltioita luomaan Euroopan unionille pikaisesti energian sisämarkkinat saattamalla sisäiset ja ulkoiset tarjonnan lähteet tasapainoon ja varmistamalla kansallisten energiaverkkojen yhteentoimivuus; 39. pyytää komissiota kehittämään edelleen toisaalta talouskehityksen ja toisaalta puhtaiden ja energiaa säästävien tekniikoiden kehittämisen ja käytön synergiaa, sillä ne täydentävät hyvin toisiaan ja niiden täydentävyys on potentiaalinen keino lisätä kilpailukykyä; Tehdään Euroopasta parempi paikka elää Ympäristö ja kestävä kehitys 40. korostaa Euroopan unionin kansainvälisesti johtavaa asemaa ympäristöasioiden eteenpäinviemisessä ja on samaa mieltä siitä, että tulevina vuosina toimet olisi suunnattava luonnon monimuotoisuuden suojeluun ja ilmastonmuutokseen erityisesti kehittämällä "vihreän diplomatian" toimintamallia sekä pyrkimällä erityiseen energiapolitiikkaan, jossa keskitytään lisäämään uudistuvien energiamuotojen osuutta, energian säästöä ja energiatehokkuutta Euroopassa; 41. kehottaa komissiota tukemaan EU:n vahvaa roolia Kioton jälkeisen politiikan ja uusien tavoitteiden suunnittelussa; panee tältä osin tyytyväisenä merkille ehdotetun vihreän kirjan, joka koskee ilmastonmuutosta vuoden 2012 jälkeen ja joka auttaa tunnistamaan alueet, joilla toimia tarvitaan; 42. edellyttää, että EU:n päästökauppajärjestelmän tarkistamista koskevalla ehdotuksella pyritään parantamaan järjestelmän ympäristötehokkuutta, jolloin päästökauppajärjestelmään on sisällytettävä myös lentoliikenteen päästöt; 43. kehottaa komissiota koordinoimaan paremmin liikenne- ja ympäristöpolitiikkaa kestävän kehityksen hengessä ja ehdottamaan konkreettisia tavoitteita koko ajoneuvokannan hiilidioksidipäästöjen vähentämiselle sekä sisällyttämään lentoliikenteen Kioton pöytäkirjan sitoviin velvoitteisiin; 44. pahoittelee, että luonnon monimuotoisuuden suojelua ja säilyttämistä Euroopan unionissa ei ole korostettu vuoden 2007 painopisteenä, ja kehottaa komissiota sitäkin lämpimämmin ottamaan johtoaseman luonnon monimuotoisuuden häviämisen globaalin haasteen torjunnassa ja varmistamaan samalla myös Natura 2000 -verkoston asianmukaisen hallinnoinnin erityisesti merialueilla; 45. kehottaa komissiota tekemään tarvittavat aloitteet, joilla mahdollistetaan paremman ympäristön luominen muiden kuin hiilidioksidipäästöisten energianlähteiden kehittämiselle; tähdentää, että ilmastonmuutoksella on seurauksia ympäristön lisäksi terveydelle, ja kehottaa siksi komissiota puuttumaan uusiin uhkiin ja pitkän aikavälin vaikutuksiin; Terveys 46. pitää myönteisenä komission osuutta unionin terveyspolitiikan laadinnassa ja uskoo lujasti, että terveyden suojelun ja edistämisen pitäisi olla Euroopan unionin politiikanalojen perustekijä; 47. korostaa, että toimiva unionin terveyspolitiikka edellyttää terveydenhoitoyksiköiden välisen yhteistyön parantamista erityisesti potilaiden liikkuvuuden ja turvallisuuden (muun muassa lääkeväärennökset) ja potilaille tarjottavan lääkkeitä ja elintottumusten muuttamista koskevan tiedotuksen sekä terveen ikääntymisen haasteiden suhteen; Maatalous ja kalastus 48. ottaa huomioon komission aikomuksen antaa yksinkertaistamisen ja avoimuuden tavoitteiden mukaisesti ehdotuksen YMP:n yksinkertaistamisesta sekä yhdestä yhteisestä markkinajärjestelystä; korostaa, että talousarviokehyksen tarkistamista silmällä pitäen olisi vahvistettava YMP:n sosiaalista ja ympäristöön liittyvää roolia sekä vakautettava yhteisön maatalousrahastoja; 49. pitää yhteistä maatalouspolitiikkaa koskevien lainsäädännön yksinkertaistamiseen liittyvien aloitteiden nopeuttamista myönteisenä ja pitää erityisen tärkeänä, että komissio on sitoutunut raportoimaan täydentäviä ehtoja koskevan järjestelmän toiminnasta; ilmaisee tukensa komission aikeelle laatia uudelleen ja ajantasaistaa nykyisiä rehujen merkintöjä koskevia vaatimuksia; 50. pitää tervetulleena esitettyä asetusta, jonka tarkoituksena on tehostaa laittoman, ilmoittamattoman ja sääntelemättömän kalastuksen torjuntaa, erityisesti koska se aiheuttaa tuntuvia menetyksiä rannikkojen asukkaille ja laillisesti toimiville kalastajille; pahoittelee kuitenkin, että yhteisen kalastuspolitiikan alalla ei ole yleisesti annettu aloitteita tai poliittisia impulsseja, vaikka ne ovat välttämättömiä kohdattaessa uusia haasteita sekä Euroopan unionissa että kansainvälisesti; Euroopan unioni kumppanina maailmassa Naapuruuspolitiikka 51. panee tyytyväisenä merkille komission lupauksen asettaa Euroopan naapuruuspolitiikan lujittaminen etusijalle mutta katsoo, että tälle lupaukselle on annettava sisältöä konkreettisten ehdotusten ja toimenpiteiden muodossa; varoittaa vaarasta, että Euroopan naapuruuspolitiikka rajoittuu kahdenvälisiin ja hallinnollisiin tai "byrokraattisiin" suhteisiin asianomaisten maiden kanssa; katsoo, että tiettyjä politiikan piirteitä olisi tarkistettava, jotta voidaan ottaa huomioon monien kyseessä olevien maiden odotukset ja räätälöidä järjestelyt paremmin niiden tarpeiden mukaan; pyytää, että parlamentti otetaan mukaan tähän prosessiin; 52. kehottaa komissiota laatimaan vuosittaisen kertomuksen naapuruuspolitiikan piiriin kuuluvien maiden kanssa tehtyjen sopimusten ihmisoikeus- ja demokratialausekkeen noudattamisesta ja esittämään samalla yksityiskohtaisen arvion sekä suosituksia, jotka koskevat toteutettujen toimien tehokkuutta ja johdonmukaisuutta; Vakaus ja demokratia Kaakkois-Euroopassa 53. toteaa, että Kaakkois–Euroopan maat ovat saavuttamassa Thessalonikin julkilausumassa mainitun lähentymisvauhdin, ja edellyttää unionin ottavan johtoaseman vakauden lujittamisessa ja vaurauden lisäämisessä Länsi–Balkanilla ja siten auttavan alueen maita niiden matkalla kohti Euroopan unionin jäsenyyttä; Venäjä 54. muistuttaa komissiota siitä, että nykyinen kumppanuus- ja yhteistyösopimus Venäjän kanssa päättyy vuonna 2007; kehottaa komissiota ehdottamaan EU:n Venäjän-suhteiden strategisen sisällön johtavia periaatteita ja etenkin korostamaan, että on tärkeää asettaa demokratia, ihmisoikeudet ja sananvapaus tulevien suhteiden ytimeen ja luoda selkeä mekanismi, jolla valvotaan tällaisen sopimuksen kaikkien lausekkeiden täytäntöönpanoa; Kehitysyhteistyöpolitiikka 55. pyytää jäsenvaltioita ja komissiota pitämään kunnianhimoisemmin kiinni sitoutumisestaan vuosituhannen kehitystavoitteisiin ja kehottaa komissiota tekemään kehitysyhteistyöohjelmien vaihtoehtoista rahoitusta koskevia konkreettisia ehdotuksia; 56. katsoo, että talouskumppanuussopimuksia koskevissa neuvotteluissa olisi otettava asianmukaisesti huomioon aluekehityspolitiikan näkökulma, jotta AKT-mailla olisi mahdollisuus saavuttaa kehitystavoitteet; Kauppapolitiikka ja WTO-neuvottelut 57. odottaa monenkeskisellä tasolla Dohan kierrokselta menestystä ja merkittäviä tuloksia; pahoittelee, että Dohan kehitysohjelmaa koskevat neuvottelut täytyi keskeyttää toistaiseksi, ja tähdentää, että monenkeskisten neuvottelujen epäonnistuminen ja siirtyminen kahdenvälisiin tai alueellisiin sopimuksiin voisi johtaa kaupan epäsuhtaiseen vapauttamiseen ja epätasaiseen kehitykseen ja vaikuttaisi näin ollen haitallisesti varsinkin vähiten kehittyneisiin maihin; Euroopan turvallisuus- ja puolustuspolitiikka (ETPP) 58. korostaa tarvetta vahvistaa Euroopan turvallisuus- ja puolustuspolitiikan (ETPP) kehittämiseen yleisesti ottaen ja erityisesti turvallisuus- ja puolustuspolitiikan alan tehtäviin kohdistettavan parlamentaarisen valvonnan mekanismeja ja painottaa, että on tarpeen tarjota etukäteen tietoa ja käydä keskusteluja, ennen kuin päätetään turvallisuus- ja puolustuspolitiikan alan yhteisistä toimista, jotta parlamentti voi ilmaista mielipiteensä ja huolenaiheensa; Lainsäädännön parantaminen 59. korostaa, että EU:n lainsäädännön yksinkertaistamista ja konsolidointia on vauhditettava ja että sääntelyn parantamiseen, unionin lainsäädännön siirtämiseen viivyttelemättä osaksi kansallista lainsäädäntöä ja sen asianmukaiseen täytäntöönpanoon on kiinnitettävä lisää huomiota; kehottaa ottamaan käyttöön tehokkaamman valvonta- ja täytäntöönpanomekanismin EU:n lainsäädännön täytäntöönpanoon jäsenvaltioissa; 60. vaatii, että kaikki yksinkertaistamista koskevat aloitteet ovat täysin sääntely-ympäristön yksinkertaistamisstrategiasta 16. toukokuuta 2006 annetussa päätöslauselmassa [1] esitettyjen periaatteiden ja edellytysten mukaisia; Vaikutustenarvioinnit 61. pitää myönteisenä vaikutustenarviointien sisällyttämistä lainsäädäntöprosessiin sekä sitä, että lainsäädäntö- ja työohjelmassa korostetaan lisääntyvää yhteisymmärrystä tarpeesta varmistaa lainsäädännön korkea laatu, siten että komissio sitoutuu laatimaan vaikutustenarvioinnin kaikista strategisista ja ensisijaisista lainsäädäntöaloitteista; korostaa riippumattomien vaikutustenarviontien tarvetta mutta painottaa, että niiden ei pitäisi johtaa kohtuuttomiin viivytyksiin komission ehdotusten esittämisessä; muistuttaa, että "parempi sääntely" ei välttämättä merkitse sääntelyn purkamista tai erilaisia vähimmäissääntelyn muotoja; Säädökset, jotka eivät ole sitovia 62. pitää valitettavana, että komissio käyttää yhä enemmän ei-sitovia säädöksiä, kuten suosituksia ja tulkitsevia tiedonantoja, ja kiertää näin lainsäädäntövallan käyttäjän valtaoikeuksia; Yhteisön säännöstön täytäntöönpanon seuranta 63. pahoittelee, että komissio on tarjonnut vain laimean vastauksen parlamentin pyyntöön, joka koskee EU:n lainsäädännön täytäntöönpanoa jäsenvaltioissa; 64. pyytää komissiota tekemään koko lainsäädännön saattamiseen osaksi jäsenvaltioiden kansallista lainsäädäntöä ja lainsäädännön täytäntöönpanoon liittyvästä prosessista avoimemman ja suostuttelemaan jäsenvaltiot laatimaan niin kutsuttuja vastaavuustaulukoita, joista käy tarkalleen ilmi, mitkä osat jonkin alan lainsäädännöstä ovat peräisin EU:sta ja mitkä osat jäsenvaltioista; Talousarviota koskeva vastuu 65. edellyttää, että kaikki talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyssä uudessa toimielinten välisessä sopimuksessa tarkoitetut uudistukset pannaan täydellisesti täytäntöön vuoden 2007 aikana, jolloin voidaan nopeasti parantaa talousarvion toteuttamisen laatua; 66. pyytää komissiota varmistamaan yhteisön talousarvion toteutumisen kokonaisuudessaan sekä helpottamaan sen toteuttamista ja kannustamaan siihen etenkin uusissa jäsenvaltioissa ottaen huomioon, että vuodesta 2007 tulee ratkaiseva uuden rakennepolitiikan täytäntöönpanon kannalta; pyytää komissiota toteuttamaan kaikki tarvittavat toimenpiteet varmistaakseen, että uuden rahoituskauden toimenpideohjelmat ovat koheesioon liittyvien strategisten suuntaviivojen mukaisesti valmiita ja niiden toteuttaminen voidaan aloittaa ajoissa kaikissa jäsenvaltioissa; 67. korostaa pitävänsä uudistusohjelmaa erittäin tärkeänä etenkin petosten ja huonon hallinnon torjunnan alalla, sillä tällaiset tapaukset lisäävät aina skeptisyyttä EU:ta kohtaan; pahoittelee sitä, että komissio vaikuttaa tinkineen alkuperäisestä uudistusohjelmastaan; kehottaa tässä yhteydessä komissiota jatkamaan työtään yhdennetyn sisäisen valvonnan kehystä koskevan toimintasuunnitelman sekä avoimuusaloitteen parissa; * * * 68. kehottaa puhemiestä välittämään tämän päätöslauselman neuvostolle, komissiolle ja jäsenvaltioiden parlamenteille. [1] Hyväksytyt tekstit P6_TA(2006)0205. --------------------------------------------------